GiliGold/VAD_KnessetCorpus huggingface dataset:
יולי יואל אדלשטיין: לא אכנס להשלכות המדיניות של הנושא, אבל אם לא ננהג כמנהג בעלים ונתייחס ליהודה ושומרון כמערב פרוע אז אחר כך יהיה לנו קשה לגנות את ההחלטות שאנחנו שומעים עליהם בימים אלה, אבל זה רק כהערת אגב, בסוגריים.
יולי יואל אדלשטיין: לסיכום, אני רוצה עוד פעם לברך אותך על העבודה החשובה שאתה עושה במלוא המרץ בתקופה האחרונה.
יולי יואל אדלשטיין: כבר הזכרתי, ואחזור ואזכיר, שיום עיון מסוג שהיה לי הכבוד והעונג להשתתף בו – לפחות בחלק ממנו – מראה שזה לא רק עניין של השגרה אלא אתה גם בודק דרכים נוספות, בודק את ההתאמה של המוסד שלך למציאות המשתנה.
יולי יואל אדלשטיין: אני מביע, בשם הכנסת ובשמי, את ההערכה על הפעילות הזאת.
יולי יואל אדלשטיין: כמו שאמרתי שם, אני חוזר ואומר – לא נשארו הרבה שומרי סף במדינה שלנו מבקר המדינה ונציב תלונות הציבור הוא ודאי שומר הסף החשוב ביותר ואני מאחל לך בהצלחה בפעולה החשובה שלך.
<מבקר המדינה יוסף שפירא: כבוד יושב-ראש הכנסת, יולי יואל אדלשטיין, כבוד יושב-ראש הוועדה לענייני ביקורת המדינה, חבר הכנסת אמנון כהן, מכובדי כולם – גם ממשרד מבקר המדינה וגם חבר הוועדה ד"ר אוחיון.
<מבקר המדינה יוסף שפירא: הדוח הזה חשוב במיוחד, וממש בכמה מילים אגיד מדוע הדוח הזה חשוב ולאחר מכן ראש החטיבה, יוסי ביינהורן, יאמר את עיקריו.
<מבקר המדינה יוסף שפירא: החשיבות של דוח על המערכת היא כפולה מכל דוח שחובק נושאים חשובים במדינה.
<מבקר המדינה יוסף שפירא: הוא כפול ומכופל בחשיבותו משום שבמערכת הביטחון ישנם גופים ומוסדות שעובדים בנושאים רגישים וחשאיים, ולכן הביקורת שם חשובה מאוד.
<מבקר המדינה יוסף שפירא: אציין שמערכת הביטחון שקופה לחלוטין לביקורת המדינה, גם מתוך כך שהם יודעים שאנחנו עושים את הדברים בסודיות מוחלטת ודוחות שאין צורך לפרסם אותם לציבור מפאת החשש לביטחון המדינה, ישנם גם בכנסת מנגנונים כיצד לבדוק את הדוחות האלה – או בוועדת השניים או בדיון על חיסיון.
<מבקר המדינה יוסף שפירא: לא אחת קורה גם שדוח מסוים, מנגישים אותו לציבור על-ידי כך שאולי משחירים שורות כאלה ואחרות.
<מבקר המדינה יוסף שפירא: גם המערך של תיקון הליקויים במערכת הביטחון נעשה לשביעות רצוננו.
<מבקר המדינה יוסף שפירא: לפעמים גם לנו יש הערות לגבי הזמן שלוקח לתקן את הליקויים, אבל באופן כללי, אפשר לומר שמערכת הביטחון עובדת בצורה יעילה וטובה.
<מבקר המדינה יוסף שפירא: ישנם אולי כמה נושאים שהייתי רוצה להאיר בזרקור.
<מבקר המדינה יוסף שפירא: הדוח שמתייחס לאזור יהודה ושומרון - כבוד היושב-ראש כבר אמר מה שצריך לומר בעניין הזה, ואני משאיר גם לראש החטיבה להסביר מה החשיבות שלו.
<מבקר המדינה יוסף שפירא: הנושא של היערכות העורף לשעת חירום – זה נושא שהוא בנפשנו.
<מבקר המדינה יוסף שפירא: לא סוד שאומרים שהמלחמה הבאה תהיה בעורף ולא בחזית.
<מבקר המדינה יוסף שפירא: לכן צריכים להיות ערוכים לכך, לא רק בדוח של מערכת הביטחון אלא באופן רב-מערכתי.
<מבקר המדינה יוסף שפירא: אני יכול לומר שאנחנו אכן עוסקים בנושא זה בהיבטים שונים באופן רב-חטיבתי.
<יוסי ביינהורן: אדוני היושב-ראש הכנסת, יושב-ראש הוועדה לביקורת המדינה, המבקר, חבר הכנסת, הדוח שמונח בפניכם היום הוא דוח שעסק בנושאים רבים ומגוונים שקשורים למערכת הביטחון, לעשייה שלה – לליבת העשייה שלה.
<יוסי ביינהורן: מטבע הדברים, כפי שציין מבקר המדינה, ישנם נושאים נוספים שעלו על סדר היום ושאינם יכולים להיות מוצגים בדוח הנוכחי.
<יוסי ביינהורן: גם הם מאוד חשובים, עוסקים בתחומי הליבה של מערכת הביטחון, מעבר לנושאים שהוצגו בפניכם היום.
<יוסי ביינהורן: לנושאים עצמם - ברשות
<יוסי ביינהורן: כם, אני רוצה להתייחס לחמישה נושאים עיקריים.
<יוסי ביינהורן: יש נושאים נוספים שמונחים בפניכם.
<יוסי ביינהורן: הראשון שבהם, שדיבר עליו מבקר המדינה, הוא נושא העורף.
<יוסי ביינהורן: תחום העורף הוא תחום מאוד מרכזי בחייה של מדינת ישראל, כאשר ההשלכות של המלחמה הבאה על העורף יהיו השלכות כבדות, כפי שכולנו יודעים.
<יוסי ביינהורן: לכן הנושא הזה מטריד אותנו, כמשרד מבקר המדינה, ואנחנו עוסקים בו רבות.
<יוסי ביינהורן: בדוח הנוכחי אנחנו מצביעים על ליקוי מתמשך שקשור להסדרה ולחוקיות של הפעילות בעורף, בעיקר בחירום.
<יוסי ביינהורן: מאחר שמספר רב של משרדים וגופים יעסקו בעניין הזה בחירום, נדרשת הסדרה כוללת שקובעת את תחום האחריות וקובעת לכל אחד מהגופים את ההשתתפות בתוך האחריות הזאת.
<יוסי ביינהורן: ציינו, כקרדיט לעשייה של ממשלת ישראל, את הקמת המשרד להגנת העורף.
<יוסי ביינהורן: דווקא הקמת המשרד מחייבת הסדרה נוספת מאחר שכרגע עוסקים בנושא שלושה משרדים: משרד הביטחון, המשרד להגנת העורף והמשרד לביטחון הפנים.
<יוסי ביינהורן: בתוך עולם העורף בחנו גם נושאים נוספים, כמו: נושא מסכות המגן, שעדיין לא בא על פתרונו; נושא מערך ההתרעה לחירום, שהוא מאוד חשוב לאזרחים, להגנתם, ליכולת שלהם להגיע מהר למקלט.
<יוסי ביינהורן: הנושאים האלה מטופלים בדוח, יש לנו הערות עליהם ואני מניח שצה"ל, משרד הביטחון והמשרדים האחרים יתקנו את הליקויים וישפרו את התחום הזה בעורף.
<יוסי ביינהורן: הנושא הבא – גם הוא, עמדו עליו מבקר המדינה ויושב-ראש הכנסת – החוק והסדר באיו"ש.
<יוסי ביינהורן: המבקר כינה את מה שנעשה כעת בתחום הזה באיו"ש כ"איש הישר בעיניו יעשה".
<יוסי ביינהורן: המשפט הזה לקוח מתוך ועדת שמגר, שלאחר הטבח במערכת המכפלה לפני כ-19 שנה, שקדה על נושא החוק והסדר והגיעה למסקנה ש"איש הישר בעיניו יעשה", עם רשימה של ליקויים.
<יוסי ביינהורן: הלכנו לאורה של הוועדה ונוכחנו שבחלק מהתחומים שבחנו עדיין איש הישר בעיניו יעשה, ולכן בחרנו באמירה הזאת.
<יוסי ביינהורן: עסקנו בתחומים של הסדרת התנועה, כפי שציין היושב-ראש; עסקנו בתחומים של תכנון ובנייה באיו"ש, הן מהצד הפלסטיני והן מהצד היהודי; עסקנו בנושא המים – יש שם בעיות קשות של גניבות מים; עסקנו בנושא התוצרת החקלאית, שהוא מאוד חשוב לתושבי מדינת ישראל - מעבר של תוצרת חקלאית שאיננה ראויה, שיכולה להביא לנזקים.
<יוסי ביינהורן: יש לנו שורה של המלצות בתחום הזה למספר משרדי ממשלה.
<יוסי ביינהורן: הנושא הבא הוא נושא תקציב הביטחון.
<יוסי ביינהורן: נושא תקציב הביטחון נמצא על סדר היום הציבורי, למעשה תמיד.
<יוסי ביינהורן: הנושא שבחנו הוא נושא השינויים בתקציב הביטחון במהלך שנת העבודה.
<יוסי ביינהורן: מעבר לקביעת התקציב השנתי, במהלך השנה ישנם שינויים בתקציב.
<יוסי ביינהורן: השינויים האלה צריכים להיעשות עם בקרה, הן של הוועדה המשותפת לתקציב הביטחון של הכנסת ושל משרד האוצר.
<יוסי ביינהורן: מצאנו ליקויים בצד של הבקרה של משרד האוצר על משרד הביטחון, וגם בצד של הוועדה המשותפת, באי העמידה שלה על הצורך להציג לה את זה במהלך השנה, ובעיקר את אי השקיפות שהיתה - יש בזה שיפור לאחרונה, וגם את זה ציינו בדוח – ומתן כל הנתונים לוועדה והן לאוצר על מנת לאפשר את הבקרה הזאת.
<יוסי ביינהורן: גם על זה הדוח מדבר ומנחה את משרד הביטחון לשפר את התחום הזה, בכל מה שקשור לשקיפות שלו ולהצגת הנתונים המלאים, וליזום את הצגת השינויים גם על פי החוק, הן לוועדה המשותפת והן לאוצר, בתחומים שהאוצר צריך לקבל את הנתונים.
<יוסי ביינהורן: הנושא הבא הוא הייצוא הביטחוני.
<יוסי ביינהורן: הייצוא הביטחוני הוא תחום מאוד רגיש, יש עליו זווית הסתכלות בין-לאומית.
<יוסי ביינהורן: חוקק חוק מיוחד לתחום הייצוא הביטחוני, שבמרכזו הקמת גוף פיקוח על הייצוא במשרד הביטחון.
<יוסי ביינהורן: מה שמצאנו בדוח זה שהגוף הזה איננו יוזם בקרה, איננו שולט בכל תחומי הצגת הפרויקטים ליצוא.
<יוסי ביינהורן: הקשר בינו לבין המכס, שהוא הגורם האוכף את הייצוא הביטחוני – הוא לא מעביר את התחום המקצועי הזה ברמה מספקת למכס, ומטבע הדברים המכס איננו יכול לעמוד בתחום המקצועי הנדרש כדי לפקח על הייצוא הביטחוני.
<יוסי ביינהורן: מצד שני, בדוח הזה אנחנו גם מגנים על היצואנים ואומרים שלוח הזמנים להשגת האישורים הוא לוח זמנים, בחלקו, בלתי סביר.
<יוסי ביינהורן: גם בו נעשה שיפור מסוים, אבל עדיין לא מספק.
<יוסי ביינהורן: היצואנים הם עם חשוב מאוד, הם חשובים מאוד לתקציב מדינת ישראל, חשובים מאוד לתעשיות הביטחוניות, וצריך לשפר את הזמינות של משרד הביטחון כדי להוציא את עסקאות היצוא בזמן כי כל עיכוב של עסקה ביטחונית יש בה גם הפסד כספי ניכר וגם פגיעה בקשרים מול המדינות השונות.
<יוסי ביינהורן: הנושא האחרון שבו אנחנו עוסקים בדוח הזה, ואנחנו עוסקים בו גם בהמשך, הוא נושא הגנת הסביבה, מתוך הסתכלות של מבקר המדינה שאנחנו רוצים להגן על הציבור.
<יוסי ביינהורן: התעשיות הביטחוניות מייצרות מדי פעם חומרים שיכולים להיות רעילים ויכולים להיות כאלה שפוגעים בהגנת הסביבה.
<יוסי ביינהורן: אנחנו עומדים על זה שכל אחת מהתעשיות תבצע את כל הנדרש על מנת שיחד עם הייצור שלהן, שהוא חשוב למדינת ישראל, הן ישמרו גם על הציבור וינקטו בכל הפעולות הנדרשות כדי להגן על הסביבה.
<יוסי ביינהורן: עד כאן הדברים המרכזיים בדוח הזה.
<יוסי ביינהורן: אני מודה לכם.
<מבקר המדינה יוסף שפירא: אולי רק להדגיש נקודה נוספת בעקבות מה שמר ביינהורן אמר, שמי שיקרא בעיון את הדוח הזה ימצא גם שיש שם שני ציונים לשבח לממשלת ישראל על פעולות שנעשו במהלך הביקורת.
<מבקר המדינה יוסף שפירא: גם זה חשוב, זה איזשהו מסר לכל המבוקרים במדינה שכאשר מבוקר גם משתף פעולה וגם שקוף לביקורת זה יתבטא גם בדוח - שהוא אכן משתף פעולה והביקורת יעילה.
<מבקר המדינה יוסף שפירא: אני חושב שזה איזשהו מודל לחיקוי וראוי להפנות גם איזשהו זרקור לקרדיטים האלה שניתנו בדוח.
יולי יואל אדלשטיין: תודה למבקר.
יולי יואל אדלשטיין: ברשות המבקר, אאפשר ודאי ליושב-ראש הוועדה לביקורת המדינה, חבר הכנסת אמנון כהן, להוסיף.
יולי יואל אדלשטיין: אבל חוץ ממילת תודה למר יוסי ביינהורן אני רוצה לחזור על אותה נקודה – עד כמה כל הדברים שחקרתם נמצאים בכותרות בשבועות האחרונים: התקציב, הייצוא וכל הדברים האלה.
יולי יואל אדלשטיין: זה מראה על כך שכשניגשים גם לפני זמן מה לנושא אז מגיעים באמת לדברים מאוד חשובים ואקטואליים.
יולי יואל אדלשטיין: דבר נוסף, אדוני המבקר, מה שלא הזכרת כרגע, שפנה אליך נשיא המדינה ביום העיון ואמר: אתה גם צריך לציין את אלה שמגיע להם ציון לשבח.
יולי יואל אדלשטיין: והנה, בדוח הנוכחי שהודפס עוד לפני נשיא המדינה פנה אליך, יש כבר אזכורים לשבח, והזכרת את הנושא של המשרד להגנת העורף וגם נושאים אחרים.
יולי יואל אדלשטיין: אז באמת, זה רק מראה עד כמה שהגישה הרצינית היא גם הגישה האקטואלית.
יולי יואל אדלשטיין: אדוני, חבר הכנסת אמנון כהן, בבקשה.
אמנון כהן: כבוד היושב-ראש, כבוד המבקר, עמיתי חבר הכנסת אוחיון, אני רוצה להתחיל מהסוף של דבריך.
אמנון כהן: בדיונים על דוחות מבקר המדינה, כאשר אנחנו רואים גוף שתיקן את כל הליקויים אנחנו מוציאים הודעה שאנחנו מציינים לשבח את עבודתו של אותו גוף, כי אני חושב שחייבת להיות מוטיבציה גם לאחרים, שלא הכול ביקורת שלילית אלא מי שמתקן אנחנו ודאי משבחים וגם מוציאים הודעה.
אמנון כהן: העיתונאים לא אוהבים את ההודעה הזאת, אבל זו עובדה.
אמנון כהן: אני רוצה לתת את הפן הזה למי שבאמת תיקן את הליקויים.
אמנון כהן: בנושא הדוח הזה – אני חושב שהוא אחד הדוחות החשובים.
אמנון כהן: בוועדה בראשותי כבר קבענו גם סיורים וגם דיונים בנושא הזה, עוד לא פרסמנו כי אי-אפשר לפרסם עדיין.
אמנון כהן: גם אני רוצה להתמקד, אדוני היושב-ראש - אולי אפילו בוועדת השניים - בנושא תקציב הביטחון כי הוא מאוד חסוי, ותמיד מפחידים אותנו כשמקצצים שם שלא יהיו טייסות ולא יהיו טנקים.
אמנון כהן: ואני יודע שיש הרבה שומנים במקומות אחרים, ונוכיח איפה יש שומנים – ברכב, בהצטיידות שלהם, תנאים.
אמנון כהן: אנחנו נצביע על אותם הדברים, שלא יפחידו את עם ישראל תמיד שלא יהיו טנקים, לא יהיו תרגילים ולא יגייסו את המילואים.
אמנון כהן: בנושא של התעשיות הביטחוניות – בוודאי נעשה את הדיונים האלה.
אמנון כהן: לגבי אזור יהודה ושומרון – אמרו פה ששמגר אמר "איש הישר בעיניו יעשה", אבל זה כתוב בספר שופטים, עוד לפניו.
אמנון כהן: ולכן אנחנו, כוועדה, לא ניתן לאף אחד לקחת את החוק לידיים.
אמנון כהן: למרות שזה יהודה ושומרון וחושבים שהכול מותר, אנחנו נקפיד שם על קוצו יו"ד: כל מה שצריך לפי חוק – יהיה; כל מי שלא עמד בהתחייבות – יעמוד; ומי שלא – ייענש.
אמנון כהן: בוודאי נעמוד על כל הדברים האלה.
אמנון כהן: בנושא של העורף בחירום – אנחנו, כוועדה, נשקיע מאמצים לא רק לגבי מה שמצוין כאן בדוח אלא גם מה שצוין בדוחות קודמים.
אמנון כהן: המטרה שלנו היא לתת פתרון ומענה לאזרחי מדינת ישראל.
אמנון כהן: כידוע, אנחנו באזור מאוד מסוכן והעורף וכוחות ההצלה והביטחון – משטרה, מד"א, כיבוי אש, רח"ל וצה"ל – צריך סנכרון בין כל הגופים האלה שהאזרחים יהיו, פחות או יותר, בטוחים שאם חס וחלילה קורה משהו שיש לנו מענה, כמדינה.
אמנון כהן: דבר אחרון – אנחנו יודעים שיש גם דוחות חסויים שאי-אפשר לפרסם אותם.
אמנון כהן: הוועדה משקיעה בזה המון זמן.
אמנון כהן: אבקש מיוסי לשריין ביומן שלו הרבה זמן להיות בוועדה כי נקיים המון דיונים.
אמנון כהן: הערה חשובה: אני לא רואה בדוח הזה הערות ראש הממשלה.
אמנון כהן: זו פעם ראשונה, אני חושב – אני פה עשר שנים – שאני לא רואה יחד עם זה הערות ראש הממשלה.
אמנון כהן: האם הממשלה הגיבה על זה?
אמנון כהן: האם הממשלה יודעת שיש דוח?
אמנון כהן: כי אני לא רואה, בדרך כלל זה בא יחד.
אמנון כהן: דרך אגב, ביקשתי שהממשלה תקים את ועדת השרים לביקורת המדינה.
אמנון כהן: הם מתמהמהים, וכבר שלושה-ארבעה חודשים הממשלה מכהנת.
אמנון כהן: או שיש פה משהו שמפחדים או לא עושים או מסתירים.
אמנון כהן: אז קודם כול, אם יש מישהו שייתן לנו תשובה למה אין הערות ראש ממשלה עם הדוח.
אמנון כהן: שתיים, ועדת השרים – אם מישהו ייתן לנו תשובה.
אמנון כהן: זו שאלה ישר לראש הממשלה, שצריך להקים את ועדת השרים.
אמנון כהן: אדוני היושב-ראש, למה אנחנו צריכים את ועדת השרים?
אמנון כהן: אנחנו דנים בוועדה לפעמים בתחומים שנושקים למספר משרדי ממשלה, ואז זה נופל בין הכיסאות.
אמנון כהן: כשתהיה ועדת שרים לענייני ביקורת, אז בתוך ועדת השרים הם יכולים לפתור את הבעיות האלה.
אמנון כהן: הקמתה נדרשת וחיונית, ואנחנו עובדים בשיתוף פעולה.
אמנון כהן: גם בעבר זה היה ככה.
אמנון כהן: עכשיו מתמהמהים, אני לא יודע מה הסיבה.
יולי יואל אדלשטיין: אני מסכים אתך מאוד, כמי שהיה חבר בוועדה בעבר ואפילו ממלא מקום יושב-ראש הוועדה תקופה, אז אותי לא צריך לשכנע בחשיבות הוועדה.
יולי יואל אדלשטיין: אנחנו גם נבדוק מול הממשלה למה היא עדיין לא קמה.
<מבקר המדינה יוסף שפירא: תודה על שיתוף הפעולה.
<מבקר המדינה יוסף שפירא: תודה רבה, אדוני היושב-ראש.
אמנון כהן: אני פותח את הדיון השני של היום של הוועדה לענייני ביקורת המדינה.
אמנון כהן: הנושא על סדר-היום הוא מועצה אזורית גזר – רישוי עסקים – דוח מבקר המדינה על הביקורת בשלטון המקומי לשנת 2012-2011.
אמנון כהן: אנחנו כוועדה לקחנו גם את הדוח של מבקר המדינה בנושא השלטון המקומי ואנחנו משלבים דיון בשבוע על אחת העיריות שמבוקרות.
אמנון כהן: בשבוע שעבר עסקנו בנושא לוד ורמלה, בשבוע הבא נעסוק בתל-אביב, השבוע אנחנו עוסקים במועצה האזורית גזר.
אמנון כהן: נשתדל לעבור על רוב הדוח שמוצג כאן.
אמנון כהן: אנחנו רואים חשיבות רבה בדוח של מבקר המדינה בנושא השלטון המקומי.
אמנון כהן: המטרה היא לייעל את המערכות, להצביע על הליקויים וכמובן לתקן אותם.
אמנון כהן: אנחנו מתעסקים בשלטון המקומי, רשויות מקומיות, שהן זרוע מבצעת של השלטון המרכזי.
אמנון כהן: אנחנו נותנים את הסמכויות לראש העיר, לזרועותיו, לטפל בכל מה שאפשר מול האזרח.
אמנון כהן: במקרה דנן זה נושא של רישוי עסקים.
אמנון כהן: מבקר המדינה ישב שם וגילה בנושא רישוי עסקים כמה כשלים.
אמנון כהן: הזמנו כמובן את הגוף המבוקר, את הנציגים של המועצה האזורית.
אמנון כהן: ראש המועצה פטר וייס דיבר אתי ואמר שהוא יבוא.
<אריאל הילדסהיימר: אני מתנצל.
<אריאל הילדסהיימר: פטר תכנן לבוא, אבל יש משלחת של עיר תאומה שמגיעה היום.
אמנון כהן: יותר חשובה מהוועדה לביקורת, אתה חושב?
<אריאל הילדסהיימר: חלילה.
אמנון כהן: זה מאוד חמור אם הוא לא בא.
אמנון כהן: כי אם הוא היה אומר, אולי הייתי דוחה את הדיון.
אמנון כהן: הוא דיבר אתי על הדוח וחשבתי שהוא יבוא.
אמנון כהן: אם הוא לא בא, או שהוא מפחד לבוא או שהוא לא תיקן את הליקויים, ואז ההתייחסות היא אחרת.
אמנון כהן: כל משלחת יכולה לחכות שעה, לא יקרה שום דבר.
אמנון כהן: אנחנו לא דנים פה כל היום, דנים שעה, רוצים לראות אם תיקנתם את הליקויים או לא.
אמנון כהן: אני חושב שהמקום הוא של ראש העיר.
אמנון כהן: אנחנו לא רוצים לנגח אף אחד, אנחנו רוצים לתקן את הליקויים, לכן ראש הפירמידה הוא חשוב מאוד.
אמנון כהן: אני לא מזלזל בך, אתה המנכ"ל, אתה האיש המבצע את המדיניות של ראש המועצה.
אמנון כהן: אבל דיברנו והוא אמר שהוא יבוא.
אמנון כהן: זה לא בסדר, כי רציתי שהוא יגיע ויגיד מה הוא תיקן, מה הוא לא תיקן, איפה יש לו קושי, אולי אני כמחוקק צריך לעזור לו.
אמנון כהן: תגיד לו שלא ראיתי את זה בעין יפה שהוא לא בא, וכמובן אנחנו עניינית מסתכלים על הביקורת.
אמנון כהן: דובר כאן על המחלקה לרישוי עסקים שלמעשה לא ניצלה את מאגרי המידע שלה הקיימים במועצה ולמעשה העסקים שפעלו בכל המועצה ללא רישיון הגיעו ל-430 לפחות.
אמנון כהן: למעשה יש פה מפעל שלם של עסקים שעובדים בתוך המועצה שיודעים שהם למעשה פועלים ללא רישיון.
אמנון כהן: אני לא יודע ממה זה נובע.
אמנון כהן: אני בא מהשלטון המקומי, אני יודע שיש דברים ממוחשבים היום, יודעים הכול, איפה כל עסק ממוקם, מי הגיש בקשה ומי לא הגיש בקשה, מי הגיש בקשה לקבל רישיון, או אומרים לו מה לתקן.
אמנון כהן: בוועדה הקודמת שעמדתי בראשה, ועדת הפנים והגנת הסביבה, העברנו חוק אחר של רישוי עסקים שבא לקראת האזרח.
אמנון כהן: גם התקנות שלהם אושרו בוועדה שהייתי בראשותה.
אמנון כהן: המטרה היתה שהאזרח מגיע לעירייה, לאגף רישוי עסקים.
אמנון כהן: משם הוא כבר בא מוכן, הוא כבר יודע בדיוק אילו טפסים ובקשות הוא צריך למלא, ולמעשה מנענו את הטרטור של האזרחים.
אמנון כהן: אבל זה לא אומר שהמועצה לא צריכה למחשב, לא צריכה לבדוק שהעסקים פועלים בשטח ואיך הם מתנהלים.
אמנון כהן: אני מקווה מאוד שנקבל מכם תשובות בנושא הזה.
אמנון כהן: נושא נוסף בדוח של משרד המבקר, שיש בתי מסחר גדולים של 10,000 מ"ר שמוכרזים כשטח חקלאי מיוחד.
אמנון כהן: השטח היה מיועד לבתי אריזה, לפרי הדר, ושם פועלים עסקים ללא רישיון עסק.
אמנון כהן: כמובן אני רוצה לשמוע שתיקנתם את הדברים האלה ואיפה זה עומד.
אמנון כהן: באזור שלכם יש שבעה אולמי שמחות וגני אירועים, שישה מהם פעלו ללא רישיון עסק וארבעה אף חסרו אישור של שירות הכבאות להפעלתם.
אמנון כהן: אני רואה פה גם נציגים של נציבות שירות הכבאות.
אמנון כהן: כמובן, מעבר לזה שזה ללא רישיון, אנחנו גם צריכים להסתכל ציבורית, שחלילה לא יקרה שם מקרה של שריפה, אם מישהו זרק סיגריה וכדומה, ואם אין אישור של שירות הכבאות זה יכול להיות חמור.
אמנון כהן: כמובן זה גם יבוא לפתחו של ראש המועצה בסופו של דבר, כי הוא האחראי הכולל בדברים האלה.
אמנון כהן: אז אנחנו צריכים לראות קודם כל שביטחונו של הציבור הוא בסדר, בטיחותו בסדר ושהדברים תוקנו ושהם נמצאים בהליכים להסדרה.
אמנון כהן: לא אמרתי לסגור, אבל להסדיר את הדברים, במיוחד כשמדובר בנושא של כיבוי אש.
אמנון כהן: אני רואה כאן ש-19 עסקים הגישו לנושא של מחלבה, ורק שניים מהם עומדים במה שצריך.
אמנון כהן: 17 עובדים עד היום ללא רישיון עסק.
אמנון כהן: תנו לנו תשובה מה קורה עם זה, איפה זה התקדם, כמה כבר קיבלו רישיון, איפה הקשיים שלכם.
אמנון כהן: ראיתי פה גם נושא של יקבים, ששישה מהם אפילו לא הגישו בקשה.
אמנון כהן: שבעה עובדים, אחד עם רישיון.
אמנון כהן: איש הישר בעיניו יעשה.
אמנון כהן: בשביל מה להגיש בקשה אם לא צריך?
אמנון כהן: בשביל מה לעמוד בתקנים?
אמנון כהן: אנחנו צריכים לסדר את המערכת.
אמנון כהן: יכול להיות שהמועצה משתרעת על שטח ענק ואין מספיק פקחים ואין מספיק אנשים, אבל בעידן המחשבים אפשר למחשב את הכול.
אמנון כהן: נשמע כרגע את עיקרי הדוח של משרד מבקר המדינה.
אמנון כהן: מר שמואל גולן יציג לנו את העיקרים.
<שמואל גולן: אדוני, תודה רבה.
<שמואל גולן: רישוי עסקים הוא אחד הכלים שמצויים בידי רשויות השלטון לפקח על עסקים בתחומים שהם בריאות הציבור, ביטחון, בטיחות, תכנון ובנייה.
<שמואל גולן: זו מערכת שלמה שמתפקידה לפקח שכל העסקים שפועלים בתחום הרשות המקומית פועלים ונותנים תשובות, כל אחת בתחום שלה, למערכת הכלים הזאת שהזכרתי לפני דקה.
<שמואל גולן: הדבר הזה חשוב שבעתיים במועצה אזורית, כי מועצה אזורית, בנוסף לעסקים הרגילים שאנחנו מכירים, נמצאים בתוכה גם יישובים חקלאיים ועסקים חקלאיים, וכמובן יש ברשותם גם שטחים פתוחים שמושכים היום את כל אולמות האירועים למיניהם וגני האירועים לאזור.
<שמואל גולן: אנחנו עוסקים בעניין הזה בתדירות כבר כמה שנים, ומדי פעם אנחנו נכנסים ובודקים את המשמעות של העניין הזה של רישוי עסקים.
אמנון כהן: בוועדה הקודמת שעמדתי בראשה טיפלתי בנושא גני האירועים ואולמי השמחות שהוא לא מוסדר בחקיקה.
אמנון כהן: כי אם בונים מחר תוכנית באזור מסוים, אין תוכנית מתאר ארצית בנושא של אולמי שמחות וגני אירועים.
<שמואל גולן: עשינו בעניין הזה דוח גדול מאוד.
אמנון כהן: מעבר לדוח, אנחנו מחוקקים, ולכן הנחיתי את מנהל התכנון שהם ימצאו להם פתרון לנושא של גני אירועים ואולמי שמחות.
אמנון כהן: אני לא יודע אם מצאו.
<איציק טייב: לא, עדיין לא.
אמנון כהן: שלא נהפוך אותם בעל כורחם לעבריינים.
אמנון כהן: אנחנו כמדינה צריכים לתת את הכלים ואת הנדרש שלא יקימו אולם אירועים בתוך אזור תעשייה שהוא לא מתאים לנושא של אירועים.
אמנון כהן: ראינו אסונות שקרו לאזרחי מדינת ישראל, גם בירושלים.
אמנון כהן: לכן אנחנו כמדינה קודם כל צריכים לתת, אבל בוודאי זה לא אומר שאיש הישר בעיניו יעשה.
אמנון כהן: לכן תעדכנו את הוועדה איפה זה עומד.
אמנון כהן: לנו חשוב שהמועצה האזורית לא תעמוד במצב של אי נוחות.
אמנון כהן: צריך לתת שירות לאזרח, שיהיה לו מקום לעשות את השמחות שלו, ומצד שני אני כמדינה לא נותן את הכלים הנדרשים או לא נותן את חלופי הקרקע לנושא של אולמי שמחות.
<שמואל גולן: לאחר מכן אתמקד גם בנושא של גני אירועים.
<שמואל גולן: זו כמובן תוצאה של תופעה שהתפתחה בשנים האחרונות.
<שמואל גולן: הצעירים שלנו היום רוצים להתחתן רק במקומות כאלה שהם יותר רחוקים ומקומות יותר אטרקטיביים, וכמובן שהשוק דרש את העניין הזה.
<שמואל גולן: הדוח עסק בביקורת במועצה האזורית גזר, שיש בה השילוב גם של עסקים חקלאיים וגם של עסקים רגילים שאנחנו מכירים.
<שמואל גולן: כמו שאמר אדוני, אחת הבעיות המרכזיות היא כמובן לאתר קודם כל את העסקים האלה ולתת להם לפעול כלפיהם, בכדי שיפעלו עם רישוי עסקים שמתחייב.
<שמואל גולן: אנחנו מציגים בדוח שכמובן היה פה מחדל גדול מאוד בזה שהמועצה האזורית ידעה דרך מחלקת הגבייה אבל לא ידעה דרך רישוי עסקים ולא פעלה דרך רישוי עסקים לכמות גדולה מאוד, כמעט 430 עסקים שהיו ללא רישוי עסקים באותה תקופה שאנחנו בדקנו.
<שמואל גולן: הדבר הזה נובע בין היתר מכך שלא היה ממשק בתוך המועצה עצמה בין מחלקת הגבייה.
<שמואל גולן: מטבע הדברים המועצה דואגת לגבות את מסי הארנונה, כי הדבר הזה מכניס לה הכנסות, אבל לא דואגת כל כך לפעול כך שיהיה גם רישוי עסקים לעניין הזה.
<שמואל גולן: מצאנו שבעצם אין ממשק בעניין הזה וצריך לטפל בכל הכמות הגדולה הזאת של העסקים.
<שמואל גולן: הדבר השני הוא סוגיית האכיפה.
<שמואל גולן: אנחנו בדקנו שלוש שנים אחורה והסתכלנו אם נעשתה פעולת אכיפה.
<שמואל גולן: פעולת אכיפה מתחילה מזה שקודם כל מאתרים את העסקים האלה ומבצעים בהם פעילויות או צעדים מנהליים או צעדים משפטיים.
<שמואל גולן: בעניין הזה בדקנו וראינו שפעולות האכיפה לא היו תקינות והערנו על העניין הזה.
<שמואל גולן: שמנו פה גם כמה דוגמאות של כמה עסקים שמאפיינים את המועצה האזורית הזאת.
<שמואל גולן: אחת היא היקבים שאדוני הזכיר.
<שמואל גולן: היקבים הם מקום שמצד אחד עוסק במוצרים חקלאיים, אבל מצד שני הוא צריך תנאים נאותים של בריאות הציבור ושל בטיחות של האזור הזה, וכמובן שברגע שאין רישוי עסקים ואין פיקוח או בקרה לדבר הזה, אז צריך להביא אותם לתקנים סניטריים מסוימים ולמניעת דליקות.
<שמואל גולן: כמובן שאם אין פיקוח על העניין הזה, נמצאו כמה מקומות שלא עמדו בתקנים שהם היו צריכים לעשות.
<שמואל גולן: דבר נוסף שאדוני הזכיר זה המתחם המסחרי.
<שמואל גולן: יש כמובן מתחם מסחרי, שהוא מתחם שפועל בשטח חקלאי.
<שמואל גולן: דגמנו שם מרכול שהיה שם.
<שמואל גולן: לצורך העניין הזה צריך להבין שיש שם הרבה עסקים שחלקם היו ללא רישוי עסקים, ללא אישור בכלל לפעול על שטח חקלאי.
<שמואל גולן: אדוני הזכיר שהמקום היה מיועד בכלל לבתי אריזה.
<שמואל גולן: זה גם אחד הדברים שמאפיינים מועצה אזורית שיש לה שטחים כאלה.
<שמואל גולן: אולמות אירועים או גני אירועים.
<שמואל גולן: הזכרתי בדיוק מה הסיפור של גני האירועים.
<שמואל גולן: זו תופעה שהתפתחה בשנים האחרונות בכך שהשוק דרש מודל מסוים של גני אירועים ואולמות אירועים, ומטבע הדברים הדבר הזה התפתח במקומות האטרקטיביים, במקומות שבחלקם אין להם דרכי גישה, אין שם רישוי עסקים מסודר.
<שמואל גולן: בהרבה מקומות יש תנאים סניטריים גרועים מאוד, ועשינו על זה דוח גדול מאוד.
<שמואל גולן: לעניין הזה משרד הפנים באמת עשה לעצמו תוכנית עבודה מסודרת והתחיל להרוס בחלק מהמקומות, או לחילופין לתת היתרים במקומות שהוא יכול לתת.
<שמואל גולן: אני מקבל את זה, כפי שכתבנו בדוח הקודם, שצריך לתת לזה הסדרה, כי אי-אפשר להילחם נגד התופעה הזאת בכך שהורסים את הכול, אלא צריך לתת לזה תשובה, והתשובה הזאת חשובה מאוד.
<שמואל גולן: הדבר האחרון שמאפיין את המועצה האזורית זה הרפתות.
<שמואל גולן: בכדי שנבין, מעבר לזה שרפת מייצרת חלב היא מייצרת זוהמה בצורה בלתי רגילה, ואם היא לא מקבלת רישוי מסודר ואם היא לא מסודרת, אתה פוגע באקוויפר של המים בזה שכל הפסולת יורדת לתוך אקוויפר המים ופוגע בכלל בכל התנאים הסניטריים של האזור.
<שמואל גולן: גם בעניין זה לא פעם משרד מבקר המדינה העיר שצריך לתת תשובה לכל הרפתות.
<שמואל גולן: בצפון התחילו כבר לעשות בזה סדר, וגם פה אנחנו טוענים שהיו צריכים לעשות.
<שמואל גולן: בסך הכול, כפי שאמרנו, המצב שגילינו במועצה האזורית הזאת ביחס לרשויות אחרות היה גרוע מאוד מבחינת רישוי עסקים, כי כמות העסקים פה שהיתה ללא רישוי, ללא פיקוח, ללא בקרה, ללא רישוי של כיבוי אש, ללא רישוי של משטרת ישראל וכל התנאים הנלווים שמתחייבים היא גדולה מעבר לכל פרופורציה שמצאנו במקומות אחרים.
<שמואל גולן: התשובה שקיבלנו כמובן מהמועצה דאז: אנחנו מכינים תוכנית, נתחיל לתקן את העניינים.
<שמואל גולן: אני מקווה שהיום הם יציגו שהם אכן תיקנו.
<שמואל גולן: ביקורת מעקב עוד לא עשינו.
אמנון כהן: אני רק רוצה לציין מהיכרות אישית, שאני מכיר את ראש המועצה פטר וייס שנים רבות, ואני מכיר אותו דווקא בפן החיובי שהוא פועל לטובת התושבים, לטובת האזור שלו.
אמנון כהן: אני מקווה שנשמע פה מיד שהוא תיקן את הליקויים.
אמנון כהן: אבל כאשר מדובר ברישוי עסקים זה לא רק רישיון או לא רישיון, זה נושא של בריאות הציבור, זה נושא של בטיחות, זה נושא של בעיות סניטריות, טיפול בשפכים אם זה הולך למקום לא ראוי.
אמנון כהן: אם הוא לא קיבל רישויון אז הוא לא הסדיר את הדברים האלה.
אמנון כהן: אם אולם שמחות לא קיבל רישיון אני לא יודע אם משרד הבריאות נכנס לשם או לא, בדק או לא.
אמנון כהן: אתה יכול להרעיל בצ'יק את כל אלה שבאו לשמוח.
אמנון כהן: לכן אם יש משרד ממלכתי שבודק ובוחן, אז אתה יודע.
אמנון כהן: אם חלילה תהיה שריפה ואין לו אפילו מטפי כיבוי אש מינימאליים, כי אין פיקוח, אף אחד לא ביקש ממנו.
אמנון כהן: לכן זה לא רק להגיד יש או אין, אלא יש פה ראייה ציבורית מורחבת.
אמנון כהן: לכן אתם מבחינתי מהווים דוגמה.
אמנון כהן: לכן אני אומר שאם יש לכם קושי בחקיקה או בנוהל כזה או אחר שמונע מכם לעשות דברים מסוימים, בוודאי אנחנו צריכים ללמוד את זה ולתת לכם את הכלים כבית מחוקקים כאן ולהסדיר את הנושא הזה.
אמנון כהן: לכם ולכל המועצות האזוריות והמקומיות שיש לנו במדינת ישראל.
אמנון כהן: תתייחס לדוח איפה זה עומד לפי סעיפים, זה מה שחשוב לנו.
<אריאל הילדסהיימר: קודם כל, המועצה מכירה בערך ובחשיבות הביקורת, וכמובן שעוד לפני קבלת הדוח התחלנו בשורה של צעדים אופרטיביים לתיקון הליקויים, גם ברמת הנהליזציה בתוך המועצה, בנהלי עבודה, בממשקים שדיבר עליהם מר גולן, גם ברמת ההסברה מול הציבור, פרסומים שהוצאנו, ערב עיון שעשינו לבעלי עסקים במועצה.
<אריאל הילדסהיימר: גם ברמת האכיפה, שגם על זה דיבר מר גולן, המועצה מוציאה היום התרעות לבעלי עסקים טרם נקיטת הליכים.